ตลาดหลักทรัพย์ รายได้เท่าไร
หลายคนสนใจแต่บริษัทที่อยู่ในตลาดหลักทรัพย์รายได้เท่าไร แต่เราเคยสงสัยไหมว่า แล้วตัวตลาดหลักทรัพย์เอง มีรายได้เท่าไร วันนี้ลงทุนแมนจะมาเล่าให้ฟัง
23 ม.ค. 2561

ตลาดหลักทรัพย์ รายได้เท่าไร / โดย ลงทุนแมน
หลายคนสนใจแต่บริษัทที่อยู่ในตลาดหลักทรัพย์รายได้เท่าไร
แต่เราเคยสงสัยไหมว่า
แล้วตัวตลาดหลักทรัพย์เอง มีรายได้เท่าไร
วันนี้ลงทุนแมนจะมาเล่าให้ฟัง
ตลาดหลักทรัพย์แห่งประเทศไทย จัดตั้งขึ้นอย่างเป็นทางการเมื่อปี พ.ศ. 2518 นับจนถึงวันนี้ก็กว่า 43 ปีที่ทำหน้าที่เป็นตลาดรองในการซื้อขายหลักทรัพย์ของบริษัทจดทะเบียนในประเทศไทย
ปัจจุบัน ตลาดหุ้นไทยมีบริษัทจดทะเบียนจำนวน 688 บริษัท โดยอยู่ใน SET 538 บริษัท (78%) และอยู่ใน MAI 150 บริษัท (22%)
เราลองมาเทียบสถิติที่น่าสนใจของตลาดหลักทรัพย์ ระหว่าง ปี 2551 และ 2559 กัน
ในปี 2551
Market cap หรือ มูลค่าบริษัททั้งหมดที่จดทะเบียนในตลาดหุ้นไทยอยู่ที่ 3.6 ล้านล้านบาท น้อยกว่ามูลค่า GDP ของไทยที่อยู่ที่ 9.6 ล้านล้านบาท (น้อยกว่าถึงเกือบ 3 เท่า)
ในปี 2559
Market cap ของตลาดหุ้นไทยอยู่ที่ 15 ล้านล้านบาท แซงหน้ามูลค่า GDP ของไทยที่อยู่ที่ 13 ล้านล้านบาทไปเรียบร้อยแล้ว
ในปี 2551
จำนวนลูกค้าที่มีการซื้อขายกันในตลาดหลักทรัพย์เฉลี่ยอยู่ที่เดือนละ 107,000 คน
ในปี 2559
จำนวนลูกค้าที่มีการซื้อขายกันในตลาดหลักทรัพย์เฉลี่ยอยู่ที่เดือนละ 450,000 คน เพิ่มขึ้นกว่า 4 เท่าจากปี 2551
การเติบโตของตลาดหุ้นทั้งจำนวนบริษัทที่เข้ามาจดทะเบียน และนักลงทุน ส่งผลให้ตลาดหลักทรัพย์มีรายได้เพิ่มขึ้น ทั้งจากค่าธรรมเนียมที่เก็บจากบริษัทจดทะเบียน การซื้อขายหลักทรัพย์ งานรับฝากหลักทรัพย์ ค่าบริการข้อมูล รวมไปถึงรายได้อื่นๆ เช่น รายได้จากการอบรมความรู้ การจัดสัมมนาการลงทุน เป็นต้น
รายได้และกำไรของตลาดหลักทรัพย์
ปี 2557 รายได้ 5,237 ล้านบาท กำไร 1,535 ล้านบาท
ปี 2558 รายได้ 5,215 ล้านบาท กำไร 1,382 ล้านบาท
ปี 2559 รายได้ 6,047 ล้านบาท กำไร 1,662 ล้านบาท
ตลาดหลักทรัพย์น่าจะเป็นอีกหนึ่งองค์กรที่ทำกำไรได้ดี เนื่องจากไม่มีคู่แข่ง ไม่ต่างอะไรจากบริษัทใหญ่อันดับหนึ่ง และ อันดับสองในตลาดหลักทรัพย์ นั่นก็คือ ปตท. และ ท่าอากาศยานไทย
อย่างไรก็ตาม พัฒนาการและการเชื่อมโยงกันของตลาดทุนทั่วโลก ทำให้ตลาดหลักทรัพย์ของไทยต้องแข่งกับตลาดหุ้นในต่างประเทศด้วย เนื่องจากปัจจุบัน บริษัทหลายแห่งสามารถเลือกไปจดทะเบียนกับตลาดหลักทรัพย์ในต่างประเทศได้เช่นกัน
อีกหนึ่งคำถามทิ้งท้าย เราคิดว่า ตลาดหุ้นไทยใหญ่แค่ไหน?
ถ้าเราคุ้นเคยแต่การลงทุนในประเทศ เวลาเราฟัง Market cap ของตลาดหุ้นไทยในปี 2559 ที่อยู่ที่ 15 ล้านล้านบาท อาจจะรู้สึกว่าตลาดหุ้นเราใหญ่มาก แต่ถ้าเราไปเทียบกับตลาดหุ้นทั่วโลกหล่ะ?
ในปี 2559 มูลค่าตลาดหุ้นทั่วโลกมีมูลค่ากว่า 2,270 ล้านล้านบาท
โดยตลาดหุ้นที่มีมูลค่าใหญ่ที่สุดในโลกอยู่ที่อเมริกา (ตลาดหลักทรัพย์นิวยอร์กและตลาดหุ้นแนสแด็ก) มีมูลค่าประมาณ 858 ล้านล้านบาท ใหญ่กว่าตลาดหุ้นไทยประมาณ 57 เท่า
ปิดท้ายตัวเลขที่น่าสนใจ
รู้ไหมว่า Apple แค่บริษัทเดียวที่ ณ วันนี้ มี Market cap ประมาณ 29.7 ล้านล้านบาท
ใหญ่กว่าบริษัทในตลาดหลักทรัพย์แห่งประเทศไทยรวมกันทั้งหมดที่มี Market cap ที่ 18.2 ล้านล้านบาท
แล้วถ้าถามว่าในโลกนี้ มีบริษัทไหนอีกบ้างที่ใหญ่กว่า บริษัทในตลาดหลักทรัพย์แห่งประเทศไทยรวมกัน
คำตอบที่ได้จะมีอยู่ 4 บริษัท ก็คือ Apple Google Microsoft Amazon..
----------------------
ถ้าชอบเรื่องแบบนี้ ให้ติดตามได้ที่แอปพลิเคชั่น ลงทุนแมน
ลงทุนแมนมี "แอป" แล้ว โหลดฟรีที่ 
ทั้ง iOS และ android
ต่อไปในแอป จะมีเรื่องนอกเหนือจากที่ลงในเฟซบุ๊กด้วย
----------------------
Reference
-
-
-
-
-
-